
                                                    Nr.4c-3/226/2010
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru modificarea Legii nr.296/2004 privind Codul consumului, republicată, transmis cu adresa nr.P.L.x. 431 din 01 septembrie mai 2010.


În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera Deputaţilor este Cameră decizională.

VICEPREŞEDINTE,

Eduard – Stelian Martin

                                                    Nr.4c-3/226/2010
R A P O R T

asupra proiectului de Lege pentru modificarea Legii nr.296/2004 privind Codul consumului, republicată



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu proiectul de Lege pentru modificarea Legii nr.296/2004 privind Codul consumului, republicată, provenit dintr-o propunere legislativă a doamnei senator PD-L Mihaela Popa şi a domnilor senatori PD-L: Viorel Riceard Badea, Iulian Bădescu, Ion Bara, Gheorghe David, Constantin Dumitru, Sorin Fodoreanu, Augustin Daniel Humelnicu, Traian Constantin Igaş, Ovidiu Marian, Marius Gerard Necula, Alexandru Pereş, Vasile Pintilie, Ion Reşeţ, Ioan Sbîrciu, Dumitru Florian Staicu, Mihai Stănişoară şi Iulian Urban, transmis cu adresa nr.P.L.x. 431 din 01 septembrie 2010, înregistrat la comisie sub nr.23/226 din 02 septembrie 2010.


Consiliul Legislativ, cu avizul nr.193/08.03.2010, avizează favorabil propunerea legislativă cu observaţii şi propuneri.



Guvernul, prin actul nr.1060/19.04.2010, nu susţine adoptarea propunerii legislative.


Senatul, în  condiţiile articolului 75 alineatul (2) teza a III – a din Constituţia României, republicată, a adoptat propunerea legislativă în forma prezentată de iniţiatori.



Comisia juridică, de disciplină şi imunităţi, cu avizul nr.P.L.x.431/22.09.2010, a avizat favorabil proiectul de lege.



Proiectul de lege are ca obiect completarea Legii nr.296/2004 privind Codului consumului, prin crearea cadrului legal pentru anumite entităţi de a exercita acţiuni colective care să protejeze interesele consumatorului, propunând:



- acordarea dreptului ANPC şi organizaţiilor nonguvernamentale de profil de a acţiona, în cazurile prevăzute de lege, pentru a proteja interesele colective ale consumatorilor, atât în faza concilierii directe, cât şi în faza judiciară, prin următoarele tipuri de acţiuni:

· acţiuni pentru interzicerea actelor şi comportamentului care prejudiciază interesele consumatorilor;
· acţiuni prin care se iau măsurile corespunzătoare pentru a corecta sau a elimina efectele acţiunilor dăunătoare constatate;
· acţiuni de publicitate a cazurilor în presă sau audiovizual.



- aspecte cu privire la procedura concilierii, ca măsură prealabilă, precum şi la procedura în faţa instanţelor judecătoreşti.



Membrii Comisiei pentru industrii şi servicii au examinat proiectul de lege în şedinţa din 24 septembrie 2013 şi au hotărât, în unanimitate, să propună Plenului Camerei Deputaţilor respingerea acestuia, din următoarele considerente:
- în conformitate cu legislaţia în vigoare atât prin Hotărârea Guvernului nr.882/2010 privind organizarea şi funcţionarea Autorităţii Naţionale pentru Protecţia Consumatorilor, cât şi prin legislaţia specifică de protecţia consumatorilor (Ordonanţa Guvernului nr.21/1992 privind protecţia consumatorilor, Legea nr.363/2007 privind practicile ilicite, etc.), Autoritatea Naţională pentru Protecţia Consumatorilor are toate atributele pentru a supraveghea piaţa produselor şi serviciilor oferite consumatorilor şi a lua măsurile necesare astfel încât să nu fie afectate viaţa, sănătatea, securitatea, precum şi interesele economice ale consumatorilor, inclusiv în zona de publicitate;

- în ceea ce priveşte implicarea în procedura de conciliere, Autoritatea Naţională pentru Protecţia Consumatorilor este obligată conform legislaţiei în vigoare să constate contravenţiile şi să aplice sancţiuni în cazul când se constată încălcări ale legislaţiei de protecţia consumatorilor;

- prevederile introduse de art.843 care fac referire la depunerea cererii de chemare în judecată atunci când sunt prejudiciate drepturile unui grup de consumatori, nu sunt clare dacă se face referire la acţiuni conexe sau la acţiuni colective. Dacă se face referise la acţiuni colective, acestea sunt prevăzute şi în actuala legislaţie şi permite ca mai mulţi consumatori să deschidă o acţiune comună împotriva unui operator economic care i-a prejudiciat în acelaşi mod. Dacă se face referire la acţiuni colective în sensul vehiculat la nivel european, prin „collective redress” s-ar înţelege posibilitatea unei asociaţii neguvernamentale de a deschide o acţiune în justiţie împotriva unui operator economic care a prejudiciat un număr mai mare de consumatori. În cazul în care organizaţia ar avea câştig de cauză, instanţa obligă operatorul economic să despăgubească nu numai membrii organizaţiei ci pe toţi consumatorii care sunt baza de date a operatorului sau care pot demonstra că au fost prejudiciaţi de acest operator economic. În acest moment există discuţii la nivelul Comisiei Europene pe tema despăgubirilor colective în sensul „collective redress”. Acest sistem este prevăzut în unele state membre ale Uniunii Europene, dar există o procedură bine precizată care prevede ce condiţii trebuie să îndeplinească organizaţia de consumatori pentru a deschide o asemenea acţiune în justiţie, precum şi procedurile stricte de urmat pentru a se putea pune în practică. Dacă se doreşte introducerea în sistemul legislativ românesc a unei proceduri de acest tip, ea trebuie să fie mult mai bine precizată.


La lucrările comisiei au fost prezenţi 31 de deputaţi din totalul de 32 de deputaţi membri ai comisiei.
La lucrările comisiei au participat, în calitate de invitaţi, din partea Autorităţii Naţionale pentru Protecţia Consumatorilor, domnul Marius Dunca – vicepreşedinte şi doamna Violeta Antoni – şef serviciu juridic.



În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

               VICEPREŞEDINTE,                              SECRETAR,

             Eduard – Stelian Martin                           Istvan Antal
Consilieri parlamentari,
Viorela Gondoş
Isabela Patricia Robe

